KIRJALLINEN KYSYMYS E-3032/02 esittäjä(t): Albert Maat (PPE-DE), Herman Vermeer (ELDR),Brigitte Langenhagen (PPE-DE), Niels Busk (ELDR)ja Struan Stevenson (PPE-DE) komissiolle. Neuvottelut Norjan, Islannin, Färsaarten ja Venäjän kanssa mustakitaturskan pyyntikiintiöiden kansainvälisestä jakamisesta.



Virallinen lehti nro 137 E , 12/06/2003 s. 0147 - 0148



KIRJALLINEN KYSYMYS E-3032/02 esittäjä(t): Albert Maat (PPE-DE), Herman Vermeer (ELDR),Brigitte Langenhagen (PPE-DE), Niels Busk (ELDR)ja Struan Stevenson (PPE-DE) komissiolle (23. lokakuuta 2002) Aihe: Neuvottelut Norjan, Islannin, Färsaarten ja Venäjän kanssa mustakitaturskan pyyntikiintiöiden kansainvälisestä jakamisesta Milloin pidetään seuraava neuvottelukierros yhteisön jäsenvaltioiden ja yhteisöön kuulumattomien Norjan, Islannin ja Färsaarten kanssa mustakitaturskan Koillis-Atlantin pyyntikiintiöiden jakamisesta? Onko komissio edistynyt neuvotteluissa edellä mainittujen valtioiden kanssa, ja jos se on edistynyt edellisen neuvottelukierroksen jälkeen, niin missä asiassa? Onko komissio tietoinen, että yhteisön heinäkuussa 1999 tekemä päätös rajoittaa yksipuolisesti jäsenvaltioiden kalastajien mustakitaturskan pyyntikiintiöitä on johtanut siihen, että EU:n kalastusosuus (saaliista EU:n vesillä sekä kansainvälisillä vesillä) on laskenut vuosien 1993 ja 1997 välillä 65 prosenttia ja että se on nykyään huomattavasti vähemmän kuin 20 prosenttia aikaisemmasta? Onko komissio tietoinen, että sen toiminta on aiheuttanut kalastajille huomattavaa taloudellista vahinkoa, että mustakitaturskakantojen vastuullisessa hallinnossa ei ole edistytty lainkaan, ja yhteisön neuvotteluasema on heikentynyt huomattavasti pyyntiosuuden huomattavan vähentämisen vuoksi? Onko komissio tietoinen, että kalastajat saavat komission toiminnasta kielteisen käsityksen ja että vastuulliselle hallinnolle aiheutetaan vahinkoa? Onko komissio tietoinen, että yhteisön yhtä osapuolta sitovalla vastuullista kalastusta koskevalla politiikalla on päinvastainen vaikutus, kuin mihin sillä pyritään? Aikooko komissio varmistaa lyhyellä aikavälillä, että yhteisön perinteisiä kalastusoikeuksia kunnioitetaan? Eikö komissio katso, että tämänhetkisen tilanteen vuoksi olisi harkittava muita toimia (lisää pyyntikiintiöitä yhteisön kalastajille, kauppaan liittyviä toimia, jne.), jotta päästäisiin sopimukseen, jossa yhteisön perinteiset pyyntioikeudet otetaan johdonmukaisesti huomioon? Miten komissio aikoo varmistaa, että kolmansien maiden vastuuttomaan mustakitaturskan kalastamiseen voitaisiin puuttua tämän lajin pyyntikiintiöiden jakamista koskevissa neuvotteluissa siten, että yhteisön kalastajia ei unohdettaisi? Franz Fischlerin komission puolesta antama vastaus (3. joulukuuta 2002) Edellinen mustakitaturskaa käsittelevä kokous pidettiin rannikkovaltioiden kanssa Oslossa 7.8. marraskuuta 2002. Mustakitaturskasta keskusteltiin myös Koillis-Atlantin kalastuskomission (NEAFC) vuosikokouksessa Lontoossa 12.15. marraskuuta 2002. Asiassa ei ole edistytty rannikkovaltioiden kanssa joulukuussa 2001 pidetyn kokouksen jälkeen. Kyseisessä kokouksessa hyväksyttiin pitkän aikavälin hoitosuunnitelma, jossa eritellään, kuinka suurimmat sallitut saaliit (TAC) määrätään. Osapuolet eivät kuitenkaan hyväksyneet suurimpien sallittujen saaliiden jakoa. Suurimpien sallittujen saaliiden jakaminen on merkittävin ratkaisematon kysymys. Pitkän aikavälin hoitosuunnitelma on arvoton, jos suurimman sallitun saaliin jakamisesta ei ole päästy sopimukseen, ja komissio pitääkin tätä asiaa ensisijaisena painopisteenä. Komissio on täysin tietoinen osapuolten saaliiden kehittymisestä. Yhteisön osuuden vähentyminen saaliiden purkamisen kansainvälisessä yhteismäärässä ei ole seurausta yhteisön toteuttamasta mustakitaturskan kalastuksen hoidosta vaan muiden osapuolten toteuttaman vastuullisen hoidon puutteellisuudesta. Komissio ei ole samaa mieltä siitä, että yhteisön osuuden väheneminen saaliista olisi heikentänyt yhteisön neuvotteluasemaa. Komissio ei hyväksy sitä, että joidenkin muiden osapuolten vastuuton käyttäytyminen johtaa siihen, että ne saavat jakamista koskevissa sopimuksissa suuremman osuuden tästä kalastuksesta. Komissio painostaa tulevissa neuvotteluissa muita osapuolia ja tarkastelee kaikkia mahdollisia toimenpiteitä, joiden avulla pyritään yleissopimukseen.